Administrația Națională de Meteorologie (ANM) a emis, duminică, noi atenționări nowcasting Cod galben de ceață și polei, valabile în 11 județe din Muntenia, Moldova și Transilvania, în următoarele ore.

Potrivit meteorologilor, până la ora 19:00, în județele Buzău (zona de câmpie), Teleorman, Argeș (zona de câmpie) și Brăila se va semnala ceață, fenomen ce va determina scăderea vizibilității local sub 200 de metri, izolat sub 50 de metri. Tot izolat, vor fi condiții de polei.

De asemenea, până la ora 20:00, în zona de câmpie a județului Maramureș va predomina ceața, vizibilitatea scăzută local sub 200 de metri, izolat sub 50 de metri, și ploaia slabă.

În plus, până la ora 21:00 în județele Iași, Bacău (zona de câmpie), Vaslui, Botoșani, Neamț (zona de câmpie) și Suceava (zona de câmpie) se va semnala ceață și vizibilitate scăzută în trafic.